送孫仲舉徽猷罷郡造朝
作者：謝伋
朝代：宋

paragraphs: 四月維夏天未暑，天台居民逃室處。
城中屨貴巷陌喧，城外號奴去村墅。
老癃扶杖少者趨，夫棄禾麻婦投杼。
肩隨足躡似同謀，色沮聲低咸偶語。
使君高車挽不止，誰其嗣之保閭里。
攀轅卧轍豈留行，遮道填門寧足恃。
三江阻隔江水深，莫使江頭有船艤。
我聞此語良足聽，呼使來前陳本始。
吾州使君能靜治，千里無虞安獄市。
澄之不清擾不濁，盡道使君心似水。
昔襦不足今袴餘，良藥千金補瘡痏。
黄屋近駐錢塘城，願說政平並訟理。
從今更借二三年，增秩賜金書用璽。
我言此語爾未思，有大於此爾何知。
入爲三公自故事，天台美稱公是宜。
德澤但可施一州，潤及九里寧獨私。
携持却看祖道盛，送車百兩多旌麾。
爭先勸飲接殷勤，玉酒湛湛皆盈巵。
使君千觴亦未醉，更聽小儒前致詞。
嗟予待次七閩郡，法式規模知吏師。
忘年屈勢待我厚，歲月易得今再期。
送公去郡情更惡，人送作郡知何時。